
Gan ddefnyddio fframwaith Entrecomp, gwerthuswch yn feirniadol eich creadigrwydd a’ch menter eich hun ac ystyried sut y gallech chi ddatblygu sgiliau creadigol a mentrus dysgwyr cynradd trwy’ch addysgeg eich hun.

Amlyga dysgu creadigol y gallu i greu datblygiadau newydd, perthnasedd i’r pwnc, rheolaeth a pherchnogaeth. (Jeffery a Woods, 2003, dyfynnwyd yn Hodder Education, 2014). Wrth addysgu a dysgu’n greadigol rhaid perchnogi o leiaf un o’r sgiliau, megis, ymchwilio, darganfod, dyfeisio neu gydweithrediad (Rosen, 2010, dyfynnwyd yn Hodder Education, 2014). Yn ôl Rosen po fwyaf o sgiliau a  berchnogir gorau oll yw hyn i hybu a chyfoethogi creadigrwydd a datblygu sgiliau menter.

Wrth addysgu a helpu datblygu creadigrwydd y disgyblion mae tair rhan i’r broses. (Hodder  Education, 2014). Dechreuir y broses greadigol wrth i blant gasglu syniadau am eu syniad unigol. Crybwyllir ail ran y broses wrth iddynt sylwi fod ganddynt syniad sy’n eu sbarduno i greu rhywbeth unigryw. Gwelir egni'r plant yn y rhan olaf o’r broses wrth iddynt ddechrau datblygu eu syniad unigryw, trwy ddefnyddio amrywiaeth o adnoddau, eu dychymyg ac wrth arbrofi.

Wrth i’r byd foderneiddio gelwir mwy mwy am sgiliau creadigol a menter. Pwysleisia argymhellion Donaldson (2015) yr angen i ddatblygu’r sgiliau hyn mewn plant.  Dywed pa mor hanfodol yw darparu’r profiad o “symbylu eu dychymyg mewn ffyrdd sy’n eu cyffroi, sy’n gwireddu eu dyheadau ac yn meithrin meddwl creadigol” (Donaldson, 2015, tud. 28). Wrth addysgu mewn modd sy’n cyffroi ac ysbrydoli’r  disgyblion, canfuwyd ar brofiad addysgol ganlyniadau cadarnhaol a gwaith creadigol ymysg disgyblion. Mae meddwl a gweithredu’n greadigol yn arwain at ddatblygu sgiliau menter safonol ac yn helpu datblygu’r sgil o feddwl a chynhyrchu llawer o syniadau. (QAA, 2012). Wrth i blant ddatblygu eu sgiliau meddwl critigol ac ymholiad, ochr yn ochr â’u sgiliau creadigol gan arwain tuag at fyd o gyflogaeth (QAA, 2018). Gweler Atodiad A (QAA, 2018, tud.10).  


Cyfeirir at y ffaith nad oes unrhyw fodd i asesu creadigrwydd. Oblegid hyn, mae ysgolion yn rhoi llawer mwy o sylw a phwyslais ar wybodaeth a dealltwriaeth pynciau craidd disgyblion yn hytrach na’u creadigrwydd a’u sgiliau menter. (Lucas, Claxton, Spencer, 2013) Anghytuna Donaldson gan argymell “rhyddhau creadigrwydd ac egni athrawon er mwyn darparu cyfleoedd dysgu cyfoethog i blant a phobl ifanc” (Donaldson, 2015, tud. 54). Credir wrth i athrawon berchnogi a defnyddio’u creadigrwydd i addysgu’r disgyblion, hybir ac ysbrydolir disgyblion i wella a chydio yn eu creadigrwydd eu hun. Yn ogystal difeisiodd Land (1968) arbrawf er mwyn profi creadigrwydd ymgeisydd NASA. Cynhaliodd Land (1968, dyfynnwyd yn Skillicorn, 2016) yr arbrawf ar blant bob pum mlynedd. Gweler Atodiad B. Amlyga’r arbrawf fod creadigrwydd plant yn gostwng yn sylweddol rhwng pum a deng mlwydd oed. 

Yn ôl Bruner (1986 dyfynnwyd yn Duffy 1998) pwysleisia addysg llawer ar feddwl rhesymegol a systematig. Teimlir nad oes digon o bwyslais ar feddwl yn sythweledol. Wrth feddwl yn rhesymegol ac yn systematic datblygir y gallu i gofio ac ailadrodd gwybodaeth megis ar gyfer profion, ond ni ddatblygir dychymyg i feddwl yn greadigol. Ehanga De Bono (1993) ar ei brofiadau personol. Ni welodd llawer o addysgu’n gysylltiedig â meddwl a’r broses o feddwl. Dadleua ei fod yn hanfodol i addysgu’r broses o feddwl er mwyn datblygu creadigrwydd a menter.  

Anoga addysg menter fyfyrwyr i ddatblygu a gwella eu medrau i gynhyrchu syniadau gwreiddiol (QAA, 2018). Nod addysg menter yw datblygu ymwybyddiaeth o fewn disgyblion ar gyfer y dyfodol, ac i’w helpu datblygu agwedd i fanteisio ar bob cyfle (QAA, 2018).

Amlinella Robinson (2006) yr hyn sydd angen ei ddatblygu mewn ysgolion. Creda fod ysgolion yn gwastraffu creadigrwydd plant. Pwysleisia  bwysigrwydd creadigrwydd o fewn addysg, a dadleua ei fod yr un mor bwysig â llythrennedd a rhifedd. Datblygir dysgwyr anfentrus sy’n ofni cymryd risgiau, gan fynegi pryder am atebion neu syniadau anghywir. Pwysleisir ni fydd y disgyblion yn gallu cynhyrchu unrhyw syniadau gwreiddiol, os nad ydynt yn barod i brofi methiant. (Robinson, 2006)

Datblygwyd Fframwaith Entrecomp er mwyn asesu a datblygu sgiliau entrepreneuriaeth. (Bacigalupo, et al. 2016). Perthyn pymtheg cymhwysedd i’r fframwaith, wedi’u rhannu i dri maes cymhwysedd, gyda phedwar can pedwardeg dau o ganlyniadau dysgu (Bacigalupo, et al. 2016).  Bwriedir defnyddio’r fframwaith er mwyn creu pont rhwng addysg a’r byd sy’n datblygu a moderneiddio’n gyson. Er cymeradwywyd y fframwaith led led  y Deyrnas Unedig, nid yw wedi’i brofi mewn cyd-destun bywyd go iawn hyd yn hyn. (Bacigalupo, et al. 2016).    
O fewn y pymtheg cymhwysedd lleolir creadigrwydd o fewn y maes cymhwysedd syniadau a chyfleoedd. Disgrifir creadigrwydd fel cynhyrchu syniadau creadigol a phwrpasol. Diffinnir unigolyn yn greadigol pe bai’n gallu cynhyrchu syniadau unigryw, archwilio ac arbrofi  a chyfuno gwybodaeth gydag adnoddau priodol, er mwyn creu canlyniad gwerthfawr ac effeithiol (Bacigalupo, et al. 2016). Wrth gymharu fy nghreadigrwydd a sgiliau menter personol â’r fframwaith, bernir fy mod yn y categori canolradd, sef lefel 3 o ran fy chwilfrydedd gan amlygu’r gallu i “…. experiment with my skills and competences in situations that are new to me” (Bacigalupo, et al. 2016, tud. 24). Gwnaf fy ngorau glas i ddarparu gwersi unigryw a fydd yn sbarduno’r plant a datblygu eu creadigrwydd o fewn gwers a thu hwnt. Amlinellir “Young people’s creative abilities are most likely to be developed in an atmosphere in which the teacher’s creative abilities are properly engaged” (NACCCE, 1999, dyfynnwyd yn craft 2005, tud. 22). Ar brofiad addysgu proffesiynol defnyddiais yr awyr agored i hybu creadigrwydd y dysgwyr, gan ddefnyddio sialc a’r haul i fesur eu cysgodion dan thema ‘Dydd a Nos’. Pwysleisir arwyddocâd chwarae a dysgu yn yr awyr agored er mwyn ehangu creadigrwydd, sgiliau datrys problemau a dychymyg (Creative play, 2016). Wrth chwarae ac addysgu yn yr awyr agored mae’r disgyblion yn archwilio ac yn arbrofi syniadau a theimladau gwahanol, sy’n datblygu eu meddwl yn greadigol, yn ogystal â datblygu eu sgiliau menter. Ymgysylltir â’r synhwyrau gan fewnoli profiadau drwyddynt.  Er gwaethaf cynllunio bwriadus a gofalus nid rhagorol oedd canlyniad pob gwers. Fodd bynnag ymdrechais i adfyfyrio ar fy nghreadigrwydd a’m sgiliau menter er mwyn gwerthuso’r hyn a gyflawnwyd a mynnu gwelliant i’r dyfodol a chyrraedd lefel 4 megis “I can actively search for new solutions that meet my needs” (Bacigalupo, et al. 2016, tud. 24). Gweler BWA Atodiad C. I gyrraedd lefel 4 rhaid i mi ddatblygu fy meddwl dargyfeiriol. Gallaf wneud hyn drwy feddwl am un gwrthrych, a chreu map meddwl o ddibenion amrywiol y gwrthrych. Yn y ddarlith, gwnaethon feddwl am gymaint o syniadau a swyddogaethau ar gyfer esgid fesul grŵp.  Defnyddiodd Ysgol Ynystawe wrthrych rhyfeddod pob tymor. Wrth ddefnyddio’r gwrthrych megis coes ffug sbardunwyd syniadau a chreadigrwydd gan y dysgwyr ynglŷn â’r hyn fyddent yn dymuno dysgu am y gwrthrych.
Crybwyllaf gymharu fy sgiliau ymdrin â phroblemau â gofynion y fframwaith Entrecomp. Credaf fy mod yng nghategori lefel 3, oblegid gallaf gymryd rhan mewn trafodaethau grŵp er mwyn dod i ganlyniad o ran problemau agored (Bacigalupo, et al. 2016). Manteisiais ar fy mhrofiadau addysgu proffesiynol, ar y cyfle i gynllunio ochr yn ochr gyda’r mentor dosbarth ac athrawon eraill o’r un flwyddyn addysgol, er mwyn darparu gwersi effeithiol ar gyfer y dysgwyr. Yn ogystal, defnyddiais y sgil o drafod gydag eraill wrth ymdrin â materion sensitif. Wrth gael fy arsylwi yn addysgu, derbyniais adborth gan y mentor dosbarth a’r uwch fentor gan dderbyn cyngor ar sut i ddatblygu yn y maes. Roedd y trafodaethau grŵp yma yn werthfawr iawn gan amlygu’r nod, a’r camau tuag at lwyddiant. Gweler Atodiad Ch. Er mwyn datblygu sgiliau personol, ac anelu at lefel 4 fframwaith Entrecomp, sef y gallu i ail-ffurfio problemau agored, er mwyn hybu fy sgiliau personol (Bacigalupo, et al. 2016), bydd rhaid datblygu sgiliau meddwl yn ddargyfeiriol, er mwyn ymdrin â syniadau neu awgrymiadau. Yn ogystal bydd angen datblygu f’arloesedd personol, er mwyn meddwl am syniadau gwreiddiol. Cymharaf fy sgiliau o ddatblygu syniadau â gofynion y fframwaith, yn ôl lefel 3, gallaf arbrofi gyda thechnegau gwahanol, er mwyn cynhyrchu gwahanol ddatrysiadau ar gyfer problemau (Bacigalupo, et al. 2016). Yn y byd addysgu, rhaid datrys problemau pob dydd, wrth ddefnyddio’r adnoddau sy’n cael eu darparu mewn ysgolion. Wrth addysgu, rhaid meddwl yn annibynnol ac yn chwim pe cyfir problem. Profais rwystredigaethau ar brofiad addysgu, megis gweithgareddau yn gorffen yn gyflym ac yn rhy rhwydd neu’n rhy heriol. Yn y sefyllfaoedd hyn rhaid gweithredu a defnyddio’r adnoddau a ddarparwyd, er mwyn goresgyn y broblem. Gweler Atodiad D. Er mwyn gwella fy sgiliau, rhaid i mi arbrofi fy natrysiadau gyda phobl eraill. Teimlaf fod angen i mi ddiwygio a chaffael fwy o hyder yn y sgil (Bacigalupo, et al. 2016). Wrth ddychwelyd i addysgu ym mis Mawrth, credaf fy mod yn gallu gwella’r sgil, wrth fewnbynnu’n fwy gyda’r ysgol, wrth gyfrannu fy syniadau, megis creu clwb newydd sydd o ddiddordeb i’r plant.
[bookmark: _GoBack]Gwelir o fewn y maes cymhwysedd adnoddau'r sgil hunan ymwybyddiaeth a hunan effeithiolrwydd. Dyma sgiliau  holl bwysig a hanfodol wrth addysgu disgyblion yn ddyddiol. Teimlaf mai canolradd yw fy ngallu o ran y sgiliau hyn. O ran y cymhwysedd dilyn eich dyheadau, ac yma credaf fy mod yn meddu sgiliau lefel 4, ac yn gallu adfyfyrio ar fy anghenion a diddordebau fy hun a grŵp (Bacigalupo, et al. 2016). Ar ôl pob gwers gwnaf adfyfyrio ar nodweddion da, a’r hyn gellid gwella. Wrth adfyfyrio ar fy ngwersi manteisiaf ar y cyfle i gynllunio ar gyfer addysgu canlynol. Yn ogystal, wrth gynllunio ar gyfer gwersi rydw i’n meddwl am sbardun er mwyn caffael diddordeb y plant o’r cychwyn cyntaf, gan ystyried eu diddordebau. Gwelais ar fy mhrofiad addysgu bod defnyddio siart ‘Avengers’ gyda phlentyn ag ymddygiad heriol, wedi ysgogi gwrandawiad ac ymddygiad cadarnhaol yn y dosbarth. I’r dyfodol, a chan dargedu lefel 5 y fframwaith, bydd rhaid i mi drosglwyddo fy niddordebau a dyheadau personol er mwyn cyrraedd fy nod (Bacigalupo, et al. 2016).

O fewn y sgil hunan ymwybyddiaeth a hunan effeithiolrwydd, gwelir cymhwysedd gryfderau a gwendidau. Teimlaf fy mod yn perthyn i lefel 3 o’r fframwaith. Gallaf farnu fy nghryfderau a gwendidau personol. Gwelaf fy mod yn barnu ac adfyfyrio fy nghryfderau a gwendidau, wrth gwblhau ‘BWA’on, ac adolygiadau diwedd wythnos. Er mwyn cyrraedd lefel 4, mae rhaid i ddefnyddio fy nghryfderau i wneud y fwyaf o’r cyfleoedd (Bacigalupo, et al. 2016). Teimlaf weithiau fy mod yn talu sylw yn ormodol i fy ngwendidau yn fwy na fy nghryfderau. Awgrymodd un mentor dosbarth y dylwn ymatal rhag bod yn rhy feirniadol o’m hun. Gweler atodiad Dd. I’r  dyfodol, rhaid i mi fod yn fwy cadarnhaol a pherchnogi mwy o hunan hyder er mwyn arddangos fy nghryfderau a manteisio i’r eithaf ar bob cyfle.

Wrth ddatblygu creadigrwydd disgyblion gellir defnyddio arferion meddwl. Gwelir bod un ar bymtheg sgìl sy’n cysylltu â datrys problemau, dyfalbarhad, ymresymu a chreadigrwydd (Arthur, Costa a Kallick, 2000). Deellir, wrth gaffael yr arferion meddwl gellid helpu datblygu ac ehangu creadigrwydd a sgiliau menter ymysg disgyblion. Gwelir esiamplau o arferion meddwl megis, “Creating, Imagining, Innovating” (Arthur, Costa a Kallick, 2000), sy’n eich annog i feddwl tu allan i’r arfer ac ymdrechu am wreiddioldeb.

Cysylltir â sefydlogrwydd swyddogaethol, sy’n disgrifio’r anallu i weld neu ddefnyddio gwrthrych am swyddogaeth wahanol. (PsycholoGenie Staff, 2018).  Atega Dunker (1945, dyfynnwyd yn the audiopedia, 2018) y cysyniad hwn trwy ddatblygu'r sialens cannwyll. Cefnoga'r sialens cannwyll sefydlogrwydd swyddogaethol. Cyfiawnha’r sialens sefydlogrwydd swyddogaethol achos ni wnaeth llawer feddwl am ddefnyddio’r bocs i bwrpas gwahanol na dal pinnau. Gwnaiff “Challenging assumptions jigsaws” gefnogi hyn (Design LTD, 2015). Wrth edrych o gwmpas y ddarlithfa, gwelais fod pob grŵp yn cael anhawster yn cwblhau’r jig-so, a chymerodd rhai grwpiau dros ddwy awr i’w gwblhau.  Awgryma Szent- Gyorgyi (1893-1996, tud.1), “discovery consists of looking at the same thing as everyone else and thinking something different.”  Byddai cwblhau'r jig-so yn herio syniadau disgyblion. Amlyga’r arbrawf  jig-so (Design LTD, 2015) sut gallwn gyfyngu ein gwybodaeth a gwrthod profiadau os nad ydynt yn ymwybodol ohonynt yn barod yn ein patrymau presennol. Datgenir (Design LTD, 2015) pa mor ddiddorol yw gweld plant yn meddwl am syniadau gwahanol a gwrthod syniadau eu hun. Gwelir fod pawb yn gafael mewn gwybodaeth flaenorol a byth yn ei gwestiynu. Wrth gwblhau’r jig-so cwestiynir eich gwybodaeth. Mae’n her ehangach na chanfod y corneli’n unig. Awgrymir defnydd o jig-sos i addysgu plant i feddwl yn greadigol, i gwestiynu a rhagdybio. Gwna’r math hyn o weithgaredd ddatblygu sgiliau arloesol a chreadigol ymysg y dysgwyr.

Yn ôl De Bono (1993) mae disgyblion tra deallus, fel arfer, yn dda wrth ddatrys problemau lle cyflwynir y darnau i gyd iddynt. Er hyn, caiff disgyblion deallus drafferth mewn sefyllfaoedd sy’n gofyn iddynt asesu a datrys problemau mewn cyd-destun darnau coll (De Bono, 1993). Noda Robinson, “Children are educated from the waist up, and we focus on their heads and slightly to one side” (2006). Felly, wrth addysgu ein disgyblion honna ein bod yn canolbwyntio ar ddysgu cydgyfeiriol, megis dysgu gwybodaeth i’w galluogi i ateb cwestiynau a llwyddo mewn profion, lle ceir un ateb cywir. Deellir fel system addysg rydyn yn datblygu meddwl cydgyfeiriol y disgyblion yn fwy wrth eu haddysgu i lwyddo ym mhrofion, ond pan rydyn nhw’n derbyn tasg pan mae rhaid meddwl yn ddargyfeiriol mae llawer fwy o’r dysgwyr yn cael trafferth. I ddatblygu creadigrwydd y disgyblion canfyddir bod rhaid datblygu eu syniadau a meddwl dargyfeiriol, a gwaredu’r swyddogaeth wahanol ymysg y dysgwyr. Wrth ddatblygu meddwl dargyfeiriol y disgyblion i gynhyrchu llawer o syniadau, gellir agor cyfleoedd iddynt ddatblygu syniadau creadigol a menter, trwy ddarparu cyfleoedd megis y jig-so. (Teach thought Staff, 2019). Canfu ymchwilwyr Prifysgol Stanford fod cerdded yn cynyddu ysbrydoliaeth greadigol a hynny ar gyfartaledd o 60% (Wong, 2014). Cefnoga Steve Jobs a Mark Zuckerberg hyn gan gynnal eu cyfarfodydd wrth gerdded (Wong, 2014). Fodd bynnag, pwysleisia Oppezzo (Anhysbys, dyfynnwyd yn Wong, 2014) na fydd cerdded yn helpu pob elfen o greadigrwydd, gan ddylanwadu’r cyfnodau dechreuol yn unig.

Defnyddir hetiau De Bono (1995, dyfynnwyd yn Indigotraining Uk, 2008) i helpu a hybu sgiliau creadigol a menter. Wrth i’r holl ddysgwyr neu’r grŵp ddefnyddio un het a meddwl mewn un modd maent yn datblygu meddwl paralel, ble mae pob un yn meddwl yn yr un ffordd. Rhwystra hyn ddadleuon ynglŷn â barnau gwahanol wrth archwilio pwnc. Yn ôl De Bono (1995), nid yw dadleuon yn helpu unrhyw broses creadigol, felly wrth feddwl yn paralel, gellir sôn am deimladau megis gwyrdd am greadigrwydd, ac wedyn symud ymlaen i archwilio teimlad arall. Gwelodd Estyn (2015) arfer da yn Ysgol Babanod Mynydd Cynffig. Defnyddiant hetiau De Bono er mwyn cydweithio a datrys problemau wrth feddwl yn paralel. Ystyria’r ysgol y strategaeth yn un effeithiol er mwyn hybu a sbarduno syniadau eu plant. Wrth ddarparu’r system hetiau yn yr ysgol, llwyddant i ddatblygu sgiliau menter a chreadigrwydd y plant ar draws amrediad o bynciau.

Er mwyn datblygu creadigrwydd a chymhelliant ymysg dysgwyr gellir defnyddio ‘Effaith Leonardo’ (2013). Cydbwysir y gwyddorau a’r celfyddydau ochr yn ochr, gan hybu syniadau'r plant trwy archwilio, arbrofi, defnyddio’r dychymyg a datblygu syniadau. Gwelir esiampl o’r effaith yn Ysgol Ynystawe. Wrth ddefnyddio hwn mae angen i athrawon barchu a dangos gwerth tuag at waith y dysgwyr. (Hickey a Robson, 2013). Gwelant fod disgyblion yn profi hunan ysgogiad a chanolbwyntio’n dda, oherwydd maent yn dysgu am bethau o ddiddordeb. Pwysleisiant,  “Children thrive in a creative environment, benefiting in many aspects of their development from social skills to acquision of knowledge.” (Hickey a Robson, 2013, tud.101). Portreadir hyn gan Ysgol Ynystawe. Awgryma De Bono (1993) mai cymhelliant yw’r peth pwysicaf ym myd addysg. Dywed nad oes modd addysgu plant heb gymhelliant. Pwysleisia bwysigrwydd helpu a chynnig cymorth i’r disgyblion nid yn unig “Telling a youngster that ‘thinking’ will be of great help at school … will not have a strong effect with most children” (De Bono, 1993, tud. 32).

Anghytuna llawer o athronwyr â’r ddadl ynglŷn â chymhelliannau ariannol.  Yn ôl Charness a Grieco (2014), gwelwyd bod cymhelliannau ariannol yn effeithiol ac yn cynhyrfu creadigrwydd, o gymharu â’r bobl na chafodd cymhelliannau ariannol. Pwysleisiant fod cymhelliannau ariannol wedi profi’n fuddiol pe byddai nod penodol fel canlyniad i’r dasg (Charness a Grieco, 2014). Serch hynny, profwyd nad oedd cymhelliannau ariannol yn cymell creadigrwydd heb fod nod i’w gyrraedd. (Charness a Grieco, 2014). Yn ôl arbrofion Ramm (2012), nid yw cymhelliannau ariannol yn cael unrhyw wahaniaeth ar greadigrwydd pobl. Cynhaliwyd ymchwil (Ramm, 2012) ar grŵp â chymhelliannau ariannol a grŵp heb gymhelliannau ariannol wrth ymdrin â’r sialens cannwyll (Dunker, 1945). Anghytuna Pink (2011) yn llwyr.  Pwrpas cymhelliad yw ysgogi a chyflymu creadigrwydd  yn ôl Pink ac awchlymu ein meddyliau. Mynna nad yw strategaeth cymhelliannau ariannol yn gweithio o gwbl. Datgela hefyd y gall hyn rwystro creadigrwydd.

I gloi  “Mae creadigrwydd a menter yn elfennau canolog mewn bywyd modern sydd i’w datblygu a’u hymestyn drwy gydol eu gyrfa yn yr ysgol.” (Donaldson, 2015, Tud. 28). Mae dyletswydd ar athrawon i hybu’r sgiliau hyn ymysg eu dysgwyr er mwyn sicrhau dyfodol llwyddiannus iddynt. Gwelir y galw am newid megis symud o addysgu pedagogaidd, lle nad oes llawer o hyder gan blant a dibyniaeth ar athrawon er mwyn derbyn gwybodaeth a llawer o gefnogaeth (Laton et al. Anhysbys). Wrth hybu’r addysgeg heutagogeg maent yn syntheseiddio, ac yn cymhwyso eu sgiliau a’u gwybodaeth yn greadigol er mwyn canfod atebion. Bydd gan ddysgwyr llawer mwy o hunan hyder a chymhelliant i lwyddo (Laton et al. Anhysbys). Fel datganodd Einstein, (Anhybys, dyfynnwyd yn Wahl, 2007) “If at first, the idea is not absurd, then there is no hope for it.”

